แนวโน้มหุ้นปรับขึ้นตามต่างประเทศ
นักวิเคราะห์คาดตลาดหุ้นไทยเช้านี้ ปรับตัวขึ้นตามตลาดต่างประเทศ รับตัวเลขความเชื่อมั่นเศรษฐกิจสหรัฐฯดี
15 พ.ค. 2556

นักวิเคราะห์คาดตลาดหุ้นไทยเช้านี้ ปรับตัวขึ้นตามตลาดต่างประเทศ รับตัวเลขความเชื่อมั่นเศรษฐกิจสหรัฐฯดี
นายอภิชาติ ผู้บรรเจิด ผู้อำนวยการสายงานวิเคราะห์เชิงกลยุทธ์ บล.ทิสโก้ มองตลาดหุ้นไทยวันนี้ปรับตัวขึ้นตามตลาดหุ้นในเอเชียที่ส่วนใหญ่บวก 0.1-0.3% หลังตัวเลขความเชื่อมั่นเศรษฐกิจของสหรัฐฯ ดีขึ้น และนโยบายผ่อนคลายทางการเงินที่ยังใช้อยู่ในหลายประเทศ เป็นแรงหนุนทำให้มีการเก็งกำไรในตลาดหุ้น 
ประกอบกับ วันนี้ บริษัทจดทะเบียนประกาศงบการเงินไตรมาส 1/56 เป็นวันสุดท้าย อาจจะมีแรงเก็งกำไรหุ้นรายตัว รวมทั้ง อาจทำให้ระหว่างวันอาจมีแรงขายทำกำไรออกมาบ้าง 
อย่างไรก็ตาม นักลงทุนต้องติดตามเกี่ยวกับเรื่องค่าเงินบาท ที่นายกรัฐมนตรีสั่งประชุมธนาคารแห่งประเทศไทยกับ กระทรวงการคลัง เรื่องมาตรการดูแลค่าเงินบาท ซึ่งทำให้นักลงทุนคาดหวังว่าคณะกรรมการนโยบายการเงิน(กนง.)จะมีการปรับอัตราดอกเบี้ยนโยบายลงในประชุมรอบหน้า (29 พ.ค.) แต่ว่า ทิสโก้ คาดว่ายังไม่มีการปรับลดอัตราดอกเบี้ยนโยบาย ดังนั้นในช่วงนี้ก่อนที่จะมีการประชุมกนง. คาดว่าจะมีการเข้ามาเก็งกำไร 
พร้อมให้แนวต้านที่ 1,635 - 1,640 จุด แนวรับที่ 1,620 จุด